Goeie nuus: Poskantoorstaking is verbyArgieffoto Mlu Mathonsi, uitvoerende hoof van die Suid-Afrikaanse Poskantoor, het in ŉ verklaring gesê hulle het reeds vordering begin maak nadat 403 deeltydse werkers onlangs ná ŉ onwettige staking die trekpas gegee is. “Die minister van posdienste en telekommunikasie sowel as vakbonde het ŉ groot rol gespeel om die staking tot ŉ einde te bring,” het Mathonsi gesê. Hy het gesê nie-stakende werkers wat weens geweld en intimidasie nie vir werk opgedaag het nie, het intussen ook teruggekeer werk toe. “Vrywilligers het oor die naweek begin om pos te sorteer. Mense behoort binne die volgende paar dae pos in hulle posbusse te sien.” Mathonsi sê daar kan egter verdere vertragings in die Oos-Rand verwag word, aangesien die toerusting wat vir die sortering van pos gebruik word, erg beskadig is tydens die staking en eers herstel moet word. Maroela Media het vroeër berig tydelike werkers het op 19 Augustus met ŉ onbeskermde staking begin en voorvalle van intimidasie en geweld is teen nie-stakende werkers aangemeld. Die tydelike werkers het glo gestaak om steun te werf vir die erkenning van ŉ nuwe vakbond wat hulle gestig het. Die werkers het ook daarop aangedring om permanent aangestel te word.